Нядаўна дырэктар вучылішча Аляксандр Сцяпанавіч Калько выдзеліў плошчу пад экспазіцыю ў асобным будынку. Тут жа дастаткова месца і для размяшчэння турыстычнага клуба “Арляня”, які створаны па ініцыятыве Васіля Лаўрыновіча. Да 100-годдзя Узброенных Сіл педагог плануе падрыхтаваць хаця б адну новую залу, прысвечаную вайскоўцам. Нельга не заўважыць мемарыяльную дошку на будынку вучылішча ў памяць пра воіна-афганца Яўгена Несцера, які выхоўваўся ў дзіцячым доме. Ён загінуў героем. Яго памяці ў музеі прысвечаны асобны раздзел экспазіцыі. Дарэчы, брат Яўгена Генадзь быў ліквідатарам аварыі на ЧАЭС. Яго таксама цяпер няма ў жывых. Наведваючы магілу братоў у вёсцы Юшкавічы, кадэты заўсёды ўскладваюць вянкі.